ສະຫະລັດ ຊົມເຊີຍ ຜົນງານ ພວກນັກເຄື່ອນໄຫວ ຣັດເຊຍ
ທ່ານນາງ Clinton ກ່າວຊົມເຊີຍ ການປະຕິບັດງານ ຂອງພວກນັກເຄື່ອນໄຫວ ຊາວຣັດເຊຍ ໃນດ້ານສັງຄົມພົນລະເຮືອນ ແລະດ້ານສິດທິມະນຸດ 
ລັດຖະມົນຕີການຕ່າງປະເທດສະຫະລັດທ່ານນາງ Hillary Clinton ໄດ້ກ່າວຊົມເຊີຍພວກ ນັກເຄື່ອນໄຫວດ້ານສັງຄົມພົນລະເຮືອນ ແລະດ້ານສິດທິມະນຸດຣັດເຊຍກ່ຽວກັບວຽກງານ ຂອງພວກເຂົາເຈົ້າທັງໆທີ່ໄດ້ຮັບອຸບປະສັກຂັດຂວາງຈາກລັດຖະບານຣັດເຊຍ ທ່ານນາງ Clinton ເວົ້າວ່າ “ພວກເຮົາເຊື່ອວ່າວຽກງານທີ່ພວກທ່ານເຮັດໄປນັ້ນມີຜົນໂດຍ ກົງຕໍ່ອະນາຄົດຂອງຣັດເຊຍ ບໍ່ວ່າພວກທ່ານພວມໃຫ້ການສະໜັບສະໜຸນ ເພື່ອຊຸກຍູ້ການ ເລືອກຕັ້ງເສລີ ແລະເປັນທຳ ການຕໍ່ສູ້ເພື່ອທັບມ້າງການຈຳແນກກີດກັນ ການປົກປ້ອງສິດທິ ຂອງພວກຄົນງານ ຫຼືເປົ້າໝາຍອື່ນໆທາງດ້ານສັງຄົມພົນລະເຮືອນກໍຕາມ ລັດຖະມົນຕີການຕ່າງປະເທດ Clinton ໄດ້ພົບປະກັບພວກນັກເຄື່ອນໄຫວຊາວຣັດເຊຍຈຳ ນວນນຶ່ງໃນມື້ວັນສຸກວານນີ້ທີ່ບ້ານພັກກົງສຸນໃຫຍ່ຂອງສະຫະລັດໃນນະຄອນ St Peter- sburg ຫົວເມືອງໃຫຍ່ອັນດັບສອງຂອງຣັດເຊຍ ທ່ານນາງກ່າວວ່າ ປະຊາຊົນຊາວຣັດເຊຍເປັນຄົນຂະຫຍັນຂັນແຂງ ແລະສົມຄວນຈະໄດ້ຮັບ ລັດຖະບານ ທີ່ດຳເນີນງານເພື່ອປົກປ້ອງຜົນປະໂຫຍດຂອງພວກເຂົາເຈົ້າ ແລະເຄົາລົບນັບຖື ສິດທິມະນຸດ ລັດຖະບານຣັດເຊຍໄດ້ຕຳໜິຕິຕຽນສະຫະລັດແລະສະຫະພາບຢູໂຣບຕໍ່ອັນທີ່ຣັດເຊຍເອີ້ນ ວ່າ “ຍຸແຍ່ໃຫ້ເກີດຄວາມບໍ່ພໍໃຈຂຶ້ນຢູ່ໃນຣັດເຊຍ” ນັ້ນ ສະພາແຫ່ງຊາດຂອງຣັດເຊຍພວມສຶກສາເບິ່ງຮ່າງບົດແກ້ໄຂທີ່ຈະຈັດບັນດາອົງການຈັດຕັ້ງ ທີ່ບໍ່ຂຶ້ນກັບລັດຖະບານ ທີ່ໄດ້ຮັບເງິນ ຈາກຕ່າງປະເທດນັ້ນວ່າ ເປັນເຈົ້າໜ້າທີ່ພະນັກງານ ຂອງຕ່າງປະເທດ ທ່ານນາງ Clinton ໄດ້ຮັບຮູ້ເຖິງຄວາມຍຸ່ງຍາກຕ່າງໆທີ່ກຳລັງປະເຊີນ ໜ້າກັບພວກນັກເຄື່ອນໄຫວຣັດເຊຍ ການພົບປະທີ່ວ່ານີ້ມີຂຶ້ນ ກ່ອນການພົບປະທີ່ສຳຄັນ ຂອງທ່ານນາງ Clinton ກັບລັດຖະ ມົນຕີການຕ່າງປະເທດຣັດເຊຍທ່ານ Sergei Lavrov ທີ່ແນໃສ່ເພື່ອໃຫ້ບັນລຸການຕົກລົງ ກ່ຽວກັບວ່າຈະເຮັດແບບໃດກັບຊີເຣຍກ່ອນກອງປະຊຸມທີ່ໄດ້ຮັບການສະໜັບສະໜຸນຈາກ ອົງການສະຫະປະຊາຊາດກ່ຽວກັບເລື່ອງດັ່ງກ່າວໃນວັນເສົາມື້ນີ້ທີ່ນະຄອນເຈນີວາ